ועדת הכספים, כנסת 24, פרוטוקול מספר 81, 2021-09-05 11:30

אלכס קושניר: אנחנו עוברים לנושא השלישי: הצעת חוק מיסוי רווחים ממשאבי הטבע (תיקון מס' 3), התשפ"א-2021, מ/1400 – בקשה לדיון מחדש.

אלכס קושניר: חבר הכנסת גפני, בבקשה.

משה גפני: תודה רבה, אדוני היושב-ראש.

משה גפני: אני מדבר על הדיון שהתקיים בעניין הזה, כשהמציאות היא שרשות המיסים איננה נותנת שומה נכונה ברוב המקרים, תמיד יש את הדיונים איתם ומתנהל מו"מ בין הנישום לבין פקיד השומה.

משה גפני: פה מדובר על שומות של ארבע שנים קודם, של שנים 2016,2017, ממש זמנים ארוכים.

משה גפני: גם לא מדובר כאן על קרן העושר.

משה גפני: לקרן העושר הכסף ייכנס, הוא לא תלוי בעניין הזה.

משה גפני: מה שקורה במציאות זה שכנראה השנה יהיה כבר את הכסף שאנחנו, הכנסת, קבענו.

משה גפני: אנחנו קבענו כמה כסף צריך להיכנס כדי שיוכלו להעביר לקרן העושר, וזה כנראה הולך לקרות עם זה ובלי זה.

משה גפני: זה לא הנושא של קרן העושר.

משה גפני: אמרתי בדיון, ואני אומר גם עכשיו, זה יביא שינוי גם בחוק ההסדרים, ואכן את אשר יגורתי בא.

משה גפני: יכול להיות מישהו שיש לו עסק קטן שעושה את מלאכתו נאמנה, מוסר את הדיווח לרשות המיסים כמו שצריך.

משה גפני: פקיד השומה יכול לקבל כסף שיכול במהלך הדיונים להתברר שאותו עסק איננו חייב לשלם אותו.

משה גפני: אותו עסק הולך ונותן הלוואה למדינת ישראל, נותן הלוואה לרשות המיסים, שזה דבר שהוא חסר תקדים מבחינת החקיקה, מבחינת כל מה שנלווה לעניין הזה.

משה גפני: אני טענתי, ואני טוען גם עכשיו, שאי אפשר לשנות סדרי בראשית, אי אפשר לבוא ולהגיד: יש לי עסק, אפילו אם אני עשיר..

משה גפני: אין לי עניין לא עם הטייקונים ולא עם העשירים, אבל יש כאלה שיש להם קשיי נזילות, יש כאלה שזה בשבילם בעיה קשה, במיוחד כשזה הולך להיות גם על עסקים רגילים, שזה מה שמופיע בחוק ההסדרים.

משה גפני: המשמעות של העניין זה שאני בא לרשות המיסים, אני אומר שמגיע להם מיליון שקל, אבל אז בא פקיד השומה ואומר שזה צריך להיות שלושה מיליון.

משה גפני: על פי החוק הזה והבא יצטרכו לשלם על פי האמירה של מנהל רשות המיסים, של פקיד השומה.

משה גפני: אני חושב שזה דבר שהוא לא צודק, לא נכון, ואמרתי את זה בדיון בוועדה.

משה גפני: אני מנסה לדבר על ליבכם.

משה גפני: אני מבין שיש עמדה של יושב-ראש הוועדה.

משה גפני: אני חולק עליה.

משה גפני: אני חושב שהיא עמדה לא נכונה, כי היא לא צודקת.

משה גפני: אתם, רשות המיסים, אמורים לקבל את הכסף?

משה גפני: תעשו את הדיון יותר מהר, אל תחכו שלוש שנים, ארבע שנים.

משה גפני: הם עוד ביקשו בחוק הזה להמשיך עוד שלוש, ארבע שנים.

אלכס קושניר: ולא נתנו להם.

משה גפני: לא נתנו, אבל אתה רואה את המגמה, אתה רואה את הכיוון.

צבי האוזר: מה הריבית שמקבלים?

אלכס קושניר: ארבעה אחוז.

ולדימיר בליאק: ארבעה אחוז פלוס הצמדה.

משה גפני: זה בכלל לא משנה.

צבי האוזר: העסקה הכי טובה בעיר.

משה גפני: העסקה הכי טובה בעיר זה כשאני מחליט לעשות את העסקה הזאת, לא כשאתה מחייב אותי בחוק.

משה גפני: צודק היושב-ראש שאמר שהוועדה לא נתנה להם את זה, אבל הם ביקשו להאריך את המועדים.

משה גפני: אם הם מוכנים לשלם את הריבית הגבוהה, למה הם מבקשים בכלל את התהליך הזה?

משה גפני: למה הם לא יכולים בתוך שנה אחת לתת תשובות לאנשים?

משה גפני: למה אנחנו משחקים לידיים שלהם ואומרים: אתם תתעצלו, תעבדו לאט לאט, הכל בסדר, בלאו הכי תקבלו חלק מהכסף עכשיו ואם תצטרכו להחזיר אז תצטרכו להחזיר את זה עם ריבית גבוהה?

משה גפני: למה אנחנו, שאנחנו צריכים לפקח פרלמנטרית על העבודה שלהם, נותנים להם את זה?

משה גפני: למה אנחנו לא אומרים להם: תעשו את העבודה?

משה גפני: אם הם באים ואומרים: אנחנו צריכים שנה, זה גם דיון שצריך לקיים אותו, אבל הם מבקשים ארבע שנים, שלוש שנים ושנתיים.

משה גפני: אנחנו פשוט לוקחים את האנשים, לוקחים את האזרחים שעובדים, שמתפרנסים, שלא רוצים לתת את ההלוואה הזאת, ואנחנו מכריחים אותם לשלם כסף שלא מגיע.

משה גפני: למה?

משה גפני: ולכן ביקשתי רביזיה.

אלכס קושניר: אני אחזור על עמדתי, ואני לא טוען שהיא נכונה בעיני כולם, היא נכונה בעיני הרבה מאוד אנשים.

משה גפני: הם, אגב, ניסו להביא את זה אצלי, אבל לא הסכמתי.

אלכס קושניר: אני יודע.

אלכס קושניר: היות ומדובר במס על רווחי היתר של חברות שמשתמשות במשאבי טבע שהם אפילו לא שלנו אלא של הילדים שלנו, אני חושב שההצעה שעברה כאן בוועדה יצאה נכונה.

אלכס קושניר: לגבי החוק שנמצא בחוק ההסדרים שאמור להטיל מקדמה על מס שבמחלוקת על חברות גדולות בסכומים של 20 מיליון שקל מחזור בשנה או שומה של 20 מיליון שקל, אני חושב שההצעה הזאת מאוד מאוד בעייתית.

אלכס קושניר: אנחנו נדון בה כאן בחוק ההסדרים.

אלכס קושניר: אני לא בטוח שההצעה תעבור או תעבור כפי שהיא נמצאת היום.

אלכס קושניר: אין קשר בין שני הדברים.

אלכס קושניר: בסוף, אתה יודע, לא נשאר הרבה זמן עד שנגיע לזה.

אלכס קושניר: אנחנו נשב ונדבר על זה כאן.

משה גפני: אנחנו יודעים שבכנסת עובדים על פי תקדימים בחלק גדול מהמקרים.

משה גפני: למה הם הביאו את החוק הזה אם יש את זה בחוק ההסדרים?

אלכס קושניר: אלה דברים שונים.

ולדימיר בליאק: חבר הכנסת גפני, לא מדובר בתגמולים, לא מדובר במס חברות, מדובר ברווחי יתר בלבד.

ולדימיר בליאק: אני מצטרף לעמדה של אלכס בנוגע לחוק שנמצא בתוך חוק ההסדרים שנדון בו בכובד ראש.

אלכס קושניר: חברים, 20 מיליון שקל זו חנות מכולת.

משה גפני: לא הסכמתי לזה גם כשהייתי חבר בכיר בקואליציה.

משה גפני: אני אומר בכיר, בגלל שהייתי בתפקיד כלכלי משמעותי.

ולדימיר בליאק: אולי זה חלק מהסיבות שבקרן העושר יש רק 740 מיליון שקלים.

משה גפני: זה קשור לקרן העושר?

משה גפני: את קרן העושר אני עשיתי, עם כל הכבוד.

ולדימיר בליאק: בסדר גמור.

ולדימיר בליאק: אם כבר עשינו, בואו נמלא אותה.

משה גפני: ולדימיר, זה לא קשור לקרן העושר.

משה גפני: זה נושא לא צודק.

ולדימיר בליאק: זה שאתה מדבר על תקדים, אני מבין ומסכים, רק אני טוען שהמקרה הזה הוא מקרה שונה.

משה גפני: הוא לא מקרה שונה, מכיוון שעל הגב שלו מגיע גם חוק ההסדרים.

אלכס קושניר: חבר הכנסת גפני, בעוד שבועיים, שלושה נדון בנושא הזה.

ולדימיר בליאק: 20 מיליון שקל זו לא המכולת.

משה גפני: עם כל הכבוד, מספיק להיכנס לאנשים בצורה כזאת.

משה גפני: תעשו את החשבון האמיתי, מה אתם מחכים ארבע שנים?

משה גפני: יש דברים שאני רוצה להצביע בעד, שזה לא המקרה, ויש דברים שאני לא אוכל להצביע איתך אפילו שאני חושב שזה נכון, בגלל שבעיני רוחי עומדים הילדים ועומדות האימהות שלא תוכלנה לצאת לעבודה כי לא יהיה להן מעון.

אלכס קושניר: אלא אם כן הבעלים שלהן יצאו לעבודה.

משה גפני: תשנה את אורחות החיים של האנשים?

משה גפני: בפועל אתה פוגע בילדים ופוגע באימהות.

משה גפני: מה, תשנה את אורחות החיים שלהם?

נירה שפק: עצם היציאה לעבודה זה למידה, זה התמקצעות.

נירה שפק: גם לצעירים הייתי אומרת: עצרו רגע מלהסתכל על המחיר, שהוא חשוב, ותצברו את הכלים למדרגה הבאה.

נירה שפק: במה שאתה אומר עכשיו אתה מוריד את כל השלב הזה, וזה לא נכון.

משה גפני: אני מוריד?

משה גפני: אני על זה דיברתי.

נירה שפק: עצם היציאה מהבית היא חשובה, עצם היציאה מהבית היא מלמדת, היא פותחת.

משה גפני: היא רוצה להתקדם.

נירה שפק: אין סיבה שלא יצאו.

צבי האוזר: הוא בעד שנשים יצאו, הוא פחות בעד שגברים יצאו.

משה גפני: אני לא בעד כלום, אני רק בעד זה שנשים תצאנה לעבודה.

משה גפני: אחד המרכיבים כדי שאישה תצא לעבודה ותתקדם זה שיהיה פתרון לילד.

משה גפני: אם אין פתרון לילד או לילדים, היא לא תצא, זה לא ישתלם לה.

נירה שפק: במציאות של היום צריכים לצאת.

משה גפני: אבל אתם גורמים לה שהיא לא תצא.

נירה שפק: מי גורם לה?

נירה שפק: ההחלטה היא של האישה בפני עצמה.

נירה שפק: אף אחד לא גורם.

משה גפני: אפשר להתווכח איתי, אפשר להגיד כל דבר, אבל זה לקחת את הנשים האלו ולזרוק אותן הביתה.

נירה שפק: אני לא מסכימה איתך.

אלכס קושניר: אני רוצה להעלות להצבעה את הבקשה של חבר הכנסת גפני לדיון מחדש על הצעת חוק מיסוי רווחים ממשאבי הטבע (תיקון מס' 3), התשפ"א-2021, מ/1400.

אלכס קושניר: מי בעד הרביזיה, מי נגד?

אלכס קושניר: הרביזיה לא אושרה.

אלכס קושניר: הרביזיה לא התקבלה.

אלכס קושניר: החוק הוכן לקראת קריאה שנייה ושלישית בוועדה, ויעבור למזכירות הכנסת.

אלכס קושניר: אנחנו חוזרים לנושא השני.

אלכס קושניר: ביקשנו תשובות לשתי סוגיות.

ג'ידא רינאוי-זועבי: ביקשתי לדעת מה מתוך העברה הזאת יועבר לחברה הערבית.

ג'ידא רינאוי-זועבי: ביקשתי נתונים לגבי הנושא של החיסונים, עם פילוח גילאי.

ג'ידא רינאוי-זועבי: 41% התחסנו בחברה הכללית בקרב אנשים בני 40, לעומת 14% בחברה הערבית.

ג'ידא רינאוי-זועבי: קטסטרופה מה שאנחנו הולכים עכשיו לראות.

ג'ידא רינאוי-זועבי: אני מבקשת שתראו לי איך אתם הולכים לתקצב ביתר תקצוב את החברה הערבית בנושא של הסברה, כמו שאמרתי, בנושא של הבדיקות ובנושא של חיסונים עד הבית.

אלכס קושניר: ראש אגף התקציבים של משרד הבריאות, בבקשה.

חיים הופרט: אני אגיד מה שקורה בבתי החולים הציבוריים העצמאיים.

חיים הופרט: במהלך יום חמישי שעבר התקיימו פגישות מאוד ארוכות שבהן נכחו מנכ"ל משרד האוצר, מנכ"ל משרד הבריאות, החשב הכללי במשרד האוצר, ראש אגף התקציבים ושבעת מנהלי בתי החולים.

חיים הופרט: סוכם על מתווה מאוד מסודר, אחרי שנערכו במהלך השבוע האחרון עשרות שיחות טלפון ועשרות דיונים, גם פנימיים, גם חיצוניים וגם פרטניים, עם כלל המנהלים והדרגים הבכירים ביותר במשרדי הבריאות והאוצר.

חיים הופרט: גם היה דיון בוועדת הבריאות במהלך השבוע באותו נושא.

חיים הופרט: סוכם שהמשרדים יעשו מאמץ להגדיל את המקדמות של כלל מבחני התמיכה, ואכן עברו כבר כ-550 מיליוני שקלים מכלל הסכום.

חיים הופרט: המשרדים פועלים להגדלת המקדמות בהתאם להוראות התק"ם.

חיים הופרט: מנהלי בתי החולים מכירים את ההבנות האלו, הם היו שותפים לקבלת ההבנות האלו.

חיים הופרט: אמור להיות פורום משותף לאורך החודש הקרוב שאמור ללוות את כל התהליכים, כולל קביעת מדדים לבתי החולים לאורך השנה הקרובה.

צבי האוזר: הבנו שההליך של מבחני התמיכה אמור להסתיים בתוך כמה ימים, אבל בהינתן שאנחנו בחודש תשרי, בחודש חגים, בפועל הסכומים יגיעו, בעזרת השם, רק בסופו של חודש זה.

צבי האוזר: הבנו שיש מקדמה של 100 מיליון שקל וכ-300 מיליון שקל על המדוכה.

צבי האוזר: האם את המקדמה זאת של ה-100 מיליון שקל שנמצאה הדרך להעביר אפשר להגדיל בשים לב לסיטואציה הייחודית של קורונה ושל חודש תשרי, שזה חודש שיקשה על הרשות המבצעת לנהל תהליך שבחודש רגיל מתקיים במשך שבוע?

חיים הופרט: לפני כשבועיים עברו קצת יותר מ-100 מיליוני שקלים לבתי החולים.

חיים הופרט: אותם 100 מיליוני שקלים נועדו להגדיל את סכום התמיכה ובאמת לאפשר לבתי החולים לעבור את חודש החגים שהוא חודש שיש בו פחות ימי עבודה.

חיים הופרט: לא מדובר רק בפחות ימי עבודה של הממשלה, מדובר גם בפחות ימי עבודה של המערכת הבנקאית שדרכה עוברים הכספים.

חיים הופרט: נושא הגדלת המקדמות מסור לחשב הכללי במשרד האוצר, והם עושים את המאמצים מבחינתם.

חיים הופרט: הסכומים הם לא גדולים בהגדלת המקדמות.

חיים הופרט: אני מניח שבמהלך היום נשמע על הגדלה מסוימת.

חיים הופרט: כל מבחני התמיכה, למעט אחד, נמצאים כבר באוויר.

חיים הופרט: במקדמות שחולקו היה ניסיון מאוד מקיף של החשב הכללי לקחת את זה עד הקצה.

חיים הופרט: צריך לזכור שבדרך כלל מקדמות ניתנות על בסיס החלטה של ועדת התמיכות המשרדית, או על בסיס קבלת נתונים.

חיים הופרט: באמת נעשתה פה עבודה של החשב הכללי להגדיל את המקדמות עד כמה שניתן.

חיים הופרט: גם הם התחייבו לעשות בדיקה נוספת.

חיים הופרט: הצוות אצלי מנטר את מצב בתי החולים העצמאיים באופן סדור ויום יומי.

חיים הופרט: אנחנו יודעים להגיד על המצוקות שלהם, אנחנו יודעים לסמן בדיוק את הנקודות הבעייתיות.

חיים הופרט: הדברים האלה הוצגו בישיבות בין מנכ"ל משרד הבריאות למנכ"ל משרד האוצר, החשב הכללי וראש אגף התקציבים.

משה גפני: הדברים שנאמרו על ידי החשב של משרד הבריאות ידועים לנו.

משה גפני: אנחנו יודעים שניתנו 100 מיליון שקל מקדמה, אנחנו יודעים שישבו ביום חמישי.

משה גפני: אני גם הייתי בדיון בוועדת העבודה והרווחה בעניין הזה.

משה גפני: הרי אלה בתי חולים שלא עוזבים את הארץ ונוסעים למקום אחר, אלה בתי חולים שנמצאים כאן, שצריכים את הגיבוי של משרד הבריאות ואת הגיבוי של משרד האוצר.

משה גפני: המציאות היא שבתי החולים האלה עדיין שובתים.

משה גפני: אנחנו לא מדברים על איזה עסק שאם הוא לא יקבל היום הוא יקבל בעוד שבוע.

משה גפני: כולם מודים, גם בקואליציה וגם באופוזיציה, בעובדה שמדובר בסכנת חיים, בסכנת בריאות.

משה גפני: שאל חבר הכנסת האוזר, שאלו חברים אחרים, וגם אני שואל, האם אי אפשר לתת עכשיו את המקדמה כדי שהשביתה תיפסק, כדי שיקבלו את החולים, כדי שיטפלו בחולי הקורונה.

משה גפני: ריבונו של עולם, זה לא יאומן שאנחנו חיים במדינה כזאת שככה מתייחסים לנושא הזה של בריאות, של חיי אדם.

עידית סילמן: צריך לומר שחבר הכנסת גפני הגיע בשבוע שעבר לוועדה והביע את עמדתו גם שם.

עידית סילמן: הוועדה התכנסה, צריך לומר, תוך כדי הפגרה, באישורו של יושב-ראש הכנסת מיקי לוי שכאן המקום להודות לו, בגלל שאנחנו בתור קואליציה רואים את החשיבות של הנושא הזה.

עידית סילמן: בתי החולים הציבוריים זה לא דבר שהגיע לפתחנו כדבר חדש, זה משהו שכבר נמצא כאן על השולחן מממשלות קודמות.

עידית סילמן: אנחנו באנו לתקן, חבר הכנסת גפני, ואנחנו נתקן.

משה גפני: הרי אני סיכמתי ושר האוצר חתם על זה.

משה גפני: למה קלקלתם?

עידית סילמן: זה דבר שהובא לפתחנו, ואכן בתקציב הקרוב שעובר, במבחני התמיכה אתם תראו מבחני תמיכה שונים, מבנה אחר שהולך להגיע לתוך ה-cap, לא מבחני התמיכה הנוכחיים שבאמת לא מוכיחים את עצמם והם בירוקרטיים ומאוד מסורבלים.

עידית סילמן: משרד הבריאות יחד עם משרד האוצר יצר כאן מנגנון אחר שדרכו יעברו הכספים לבתי החולים האלה, ואני מברכת על זה.

עידית סילמן: זה יידון בוועדת הבריאות.

עידית סילמן: בוועדת הבריאות העלינו את הנושאים האלה, אבל לא הפסקנו שם, לקחנו את זה לאוצר ולמשרד הבריאות.

עידית סילמן: בימים האחרונים ישבו מנכ"ל משרד הבריאות, מנכ"ל משרד האוצר רם בלינקוב עם בתי החולים ועם הנציגים שלהם.

עידית סילמן: הדברים נמצאים כרגע לפתחם של בתי החולים.

עידית סילמן: הייתה איתם ישיבה מאוד טובה ומאוד מסודרת.

עידית סילמן: אני בעצמי נמצאת איתם בקשר כל הזמן.

עידית סילמן: אני מאמינה שהיום, ממש בשעות הקרובות הנושא הזה יבוא לסיום.

עידית סילמן: הממשלה הזאת תדאג ותטפל בכל מה שצריך לטפל, בטח בבריאות של אזרחי מדינת ישראל.

עידית סילמן: בתי החולים הציבוריים, אני מאמינה, שבדברים שהגיעו איתם בישיבות אנחנו היום נתקדם הלאה ותגיע בשורה חדשה לפתחנו.

עידית סילמן: אני חושבת שהדברים שעלו בתוך הישיבות האלו היו מאוד עניינים מכל הצדדים.

עידית סילמן: לא יקרה מצב במדינת ישראל שבתי חולים ציבוריים שובתים, לא יקרה מצב שאזרחים לא מקבלים שירות ומדינת ישראל נאלצת לא לתת שירות במקום אחד כדי למצוא אותו במקום אחר.

עידית סילמן: לזה בתור ממשלה, בתור ועדת בריאות, בתור ועדת כספים, לא ניתן יד.

עידית סילמן: כולם עשו כאן כל מה שהם יכולים כדי לשפר את המציאות הזאת.

עידית סילמן: ואני רוצה להודות פה גם לשר האוצר, גם לשר הבריאות, וגם לחברים מהקואליציה ומהאופוזיציה.

עידית סילמן: כן, גפני, חשוב שאתם תהיו נוכחים בוועדות, חשוב שתבואו ותביעו את דעתם.

משה גפני: ראינו כמה זה אכפת לכם.

עידית סילמן: מכאן אני קוראת לכם כן לקבל את ההסדרים וההצעות שהצענו והבאנו לפתחכם.

עידית סילמן: מדובר בהצעות מצוינות, בהצעות טובות, בהצעות שעושות סדר בעבודת הכנסת ונותנות לכם גם דברים שביקשתם.

עידית סילמן: אני דורשת מהאופוזיציה למלא את התפקיד שלשמו התכנסנו בבית המחוקקים - לייצג את מדינת ישראל ואת אזרחיה, הן קואליציה והן אופוזיציה.

עידית סילמן: הנוכחות שלך פה חשובה, אני מברכת עליה, ויישר כוח.

משה גפני: תודה רבה על מה?

משה גפני: אתם אלה שקלקלתם את המתווה לבתי החולים.

משה גפני: זה כבר היה מסודר.

משה גפני: זה לא היה צריך לקרות.

משה גפני: שר האוצר היה צריך להעביר את הכסף.

עידית סילמן: כבר אצלכם זה לא היה צריך לקרות, לא אצלנו.

אלכס קושניר: אני בטוח שבעניין בתי החולים הציבוריים יהיה היום פתרון שכולנו נוכל לברך על המוגמר, כולל החברים באופוזיציה.

אלכס קושניר: כדי שנוכל להתקדם לאותה העברה תקציבית, יש עוד שתי תשובות שאנחנו צריכים לקבל.

אלכס קושניר: תשובה אחת היא לגבי המערכות של רשות המיסים בנוגע לקורונה ול"שומר החומות".

צבי האוזר: אני מבקש שהוועדה תרשום לפניה את האמירה של ראש אגף תקציבים של משרד הבריאות על כך שהיום נבחנת ונשקלת גם ההצעה להגדיל את המקדמות.

אלכס קושניר: שמענו את יושבת-ראש ועדת הבריאות שמטפלת בנושא הזה שאמרה שהיום יהיה פתרון.

עידית סילמן: אני מאמינה שבתי החולים יקבלו את הדברים.

עידית סילמן: כולנו כאן עושים את המיטב.

אלכס קושניר: לגבי המערכות של רשות המיסים דיברתי באופן אישי עם אמיר דהן ועם ערן יעקב.

אלכס קושניר: המערכות עובדות.

אלכס קושניר: גם התחילו לשלם מקדמות של 60% בנושא של "שומר החומות".

נירה שפק: בהפסקה קיבלתי הודעה מבעלי עסקים בעוטף שאמרו שגם ב"שומר החומות" המערכת נפלה.

נירה שפק: אני מזכירה לכם ש"שומר החומות" היה במאי, והיום אנחנו בספטמבר.

נירה שפק: נאמר להם אז שאפשר לחכות עד שישה חודשים.

נירה שפק: את אותו סגנון ואת אותה מדיניות אנחנו שומעים גם בדבר אחר.

נירה שפק: שמעתי את הכאב בהודעות הקוליות שאנשים שלחו לי.

נירה שפק: לאנשים אין אפילו מקדמות לדבר הזה.

נירה שפק: אני מאוד מודה לך, אדוני היושב-ראש, שטיפלת בזה באותו הרגע.

אלכס קושניר: נירה, היות ואת מייצגת בכבוד את האנשים והעסקים בעוטף עזה, אני מבקש ממך שכשאת מקבלת עוד פניות כאלו את תיידעי אותנו כדי שנוכל לבדוק אותן באופן מיידי מול רשות המיסים, כדי שנוודא שהמערכות עובדות, כי אין שום סיבה שהן לא יעבדו.

נירה שפק: לגבי "שומר חומות" יינתנו עכשיו מקדמות של 60%?

אלכס קושניר: כן.

נירה שפק: זו בשורה לאנשים לפני החג.

אלכס קושניר: הייתה שאלה בנוגע להתייחסות לחברה הערבית במשבר הקורונה.

רועי קאהן: בכל המיליארדים שחולקו עד עכשיו הוקצו כספים רבים גם לחברה הערבית.

רועי קאהן: בעולמות הדיגום והמעבדות שמופנים לקופות החולים יש תמרוץ יתר לבדיקות בפריפריה.

ג'ידא רינאוי-זועבי: מה זה תמרוץ יתר?

רועי קאהן: זה אומר שאם על בדיקה רגילה הם מקבלים x, אז על בדיקה בפריפריה הם מקבלים x פלוס 20 שקלים.

רועי קאהן: כחלק מהפנייה הזאת מוקצים 20 מיליון שקלים לקופות החולים, כדי ממש לעודד את כל המבוגרים שעוד לא עשו חיסון אחד.

רועי קאהן: עיקר הכסף הוא הבוסטר השלישי, אבל חוץ מזה אנחנו מקצים כסף כדי שקופות החולים יתקשרו לאנשים.

ג'ידא רינאוי-זועבי: כולל בערבית?

רועי קאהן: אני לא מכריח אותם להתקשר בערבית, אני מייצר להם תמרוץ.

ג'ידא רינאוי-זועבי: איך יכול להיות שמתקשרים לאנשים מבוגרים ערבים בעברית כדי לעודד אותם?

רועי קאהן: אני מניח שמי שמתקשר בחברה הערבית הוא רופא המשפחה הערבי באותו יישוב.

רועי קאהן: אנחנו ייצרנו להם עכשיו תמריץ מאוד גדול להביא את האנשים שעוד לא עשו אף חיסון.

מתן מור: משרד הבריאות מפעיל עמדות התחסנות במקומות עם אחוזי התחסנות נמוכים, כש-60% מהעמדות האלו נמצאות ביישובים הערביים.

מתן מור: 30% מכל תקציב ההסברה שניתן לחיסונים ולסוגיות הקורונה מוקצה להסברה בחברה הערבית, בשפה הערבית, כשהסכומים ב-2021 הם 30 מיליון שקל.

אלכס קושניר: אני רוצה להעלות להצבעה את הבקשה לשינוי בסכומים המוקצים להתמודדות עם משבר הקורונה עקב התפשטות הקורונה – פנייה מס' 3.

משה גפני: הייתי מחכה עד שהם יעבירו את הכסף לבתי החולים.

משה גפני: מכיוון שאתה לא מחכה, אני רוצה לומר שאני תומך בהעברה הזאת אבל אני לא יכול להצביע בעדה כי עיני נשואות לאותם ילדים, לאותן אימהות שצריכות לחזור הביתה כי הן לא יכולות לצאת לעבוד.

אלכס קושניר: או שבעליהן צריכים לצאת לעבוד ואז הכל יסתדר.

משה גפני: תשנה את אורחות החיים?

משה גפני: כרגע האימהות יחזרו הביתה בגלל שלילדים לא יהיה מעון.

ולדימיר בליאק: זה לא מה שקרה ב-2013.

אלכס קושניר: זה גם לא מה שקרה ב-2003.

אלכס קושניר: אני מעלה להצבעה את העברה התקציבית.

אלכס קושניר: מי בעד, מי נגד?

אלכס קושניר: העברה אושרה.

אלכס קושניר: אני רוצה לאחל לכולם שנה טובה.

אלכס קושניר: שתהיה שנה טובה יותר, מתוקה יותר, בריאה יותר, בטוחה יותר, שקטה יותר, יציבה יותר, ושנעשה טוב לאזרחי ישראל כולנו יחד.

אלכס קושניר: שנה טובה לכולם, הישיבה נעולה.